b'\n_START_ARTICLE_\nKazan\n_START_SECTION_\nIlmasto\n_START_PARAGRAPH_\nKazanissa on K\xc3\xb6ppenin ilmastoluokituksen mukaan l\xc3\xa4mminkes\xc3\xa4inen mannerilmasto. Vuoden keskil\xc3\xa4mp\xc3\xb6tila on noin 4\xc2\xa0\xc2\xb0C ja keskim\xc3\xa4\xc3\xa4r\xc3\xa4inen sadem\xc3\xa4\xc3\xa4r\xc3\xa4 530 millimetri\xc3\xa4. Hein\xc3\xa4kuu on l\xc3\xa4mpimin kuukausi. Silloin vuorokauden keskil\xc3\xa4mp\xc3\xb6tila on noin 20\xc2\xa0\xc2\xb0C. Viilein kuukausi on tammikuu, jolloin keskil\xc3\xa4mp\xc3\xb6tila on noin \xe2\x80\x9313\xc2\xa0\xc2\xb0C. Sateisin kuukausi on kes\xc3\xa4kuu, jolloin sataa keskim\xc3\xa4\xc3\xa4rin noin 70 millimetri\xc3\xa4. Maaliskuu puolestaan on kuivin kuukausi. Silloin keskim\xc3\xa4\xc3\xa4r\xc3\xa4inen sadanta on 24 millimetri\xc3\xa4.\n_START_SECTION_\nHistoria\n_START_PARAGRAPH_\nKazanin perustivat 900-luvulla joko Volgan bolgaarit tai tataarit. Se oli rajapiste Volgan bolgaarien ja suomensukuisten heimojen v\xc3\xa4lill\xc3\xa4 (marit, udmurtit). 1000\xe2\x80\x931100-luvuilla Kazan suojeli Volgan kauppareitti\xc3\xa4 Skandinaviasta Iraniin. Se oli kauppakeskus, ja t\xc3\xa4rkein kaupunki bolgaarisiirtolaisille Kazanin alueella. 1200-luvulla siirtolaiset Bol\xc4\x9farista ja Bil\xc3\xa4rista saapuivat uudestaan Kazaniin, joka oli mongoleiden tuhoama. Bolgaareista tuli mongolien vasallivaltio kunnes mongolien valtakunnan hajottua alueelle syntyi Kazanin kaanikunta vuonna 1458. 1552 Ven\xc3\xa4j\xc3\xa4 valloitti kaupungin piirityksen j\xc3\xa4lkeen ja suurin osa sen asukkaista sai surmansa Iivana Julman kynsiss\xc3\xa4. Samalla alkoivat asukkaiden pakkok\xc3\xa4\xc3\xa4nnytykset kristinuskoon. Kaupunkiin pakkomuutettiin ven\xc3\xa4l\xc3\xa4isi\xc3\xa4._NEWLINE_Ven\xc3\xa4j\xc3\xa4n vuoden 1905 vallankumouksen j\xc3\xa4lkeen tataarien annettiin rakentaa Kazanista tataarien kulttuurillinen keskus. Ensimm\xc3\xa4inen tataarinkielinen lehti ja teatteri syntyiv\xc3\xa4t. 1917 Kazanista tuli Idel-Uralin p\xc3\xa4\xc3\xa4kaupunki. Valtio oli olemassa kuitenkin vain alle vuoden ajan. 1920 kaupungista tuli Tataristanin Neuvostotasavallan p\xc3\xa4\xc3\xa4kaupunki. Toisen maailmansodan aikana kaupunkiin evakuoitiin monia varusteluteollisuuslaitoksia.\n_START_SECTION_\nV\xc3\xa4est\xc3\xb6\n_START_PARAGRAPH_\nKazanin v\xc3\xa4est\xc3\xb6st\xc3\xa4 on ven\xc3\xa4l\xc3\xa4isi\xc3\xa4 48,6\xc2\xa0%, tataareja 47,6\xc2\xa0%.\n_START_SECTION_\nUrheilu\n_START_PARAGRAPH_\nKazanilaiset palloiluseurat kuuluvat Ven\xc3\xa4j\xc3\xa4n viime vuosien menestyneimpiin. Kaupungin jalkapalloseura FK Rubin voitti Ven\xc3\xa4j\xc3\xa4n valioliigan vuosina 2008 ja 2009. J\xc3\xa4\xc3\xa4kiekkojoukkue Ak Bars Kazan puolestaan voitti KHL:n mestaruuden sen kahdella ensimm\xc3\xa4isell\xc3\xa4 kaudella 2009 ja 2010. J\xc3\xa4\xc3\xa4palloseura Dynamo-Kazan voitti Ven\xc3\xa4j\xc3\xa4n mestaruuden 2011. Lentopalloseura VK Zenit-Kazan on Ven\xc3\xa4j\xc3\xa4n mestari vuosilta 2007 ja 2009, ja koripalloseura UNIKS Kazan voitti lajinsa Ven\xc3\xa4j\xc3\xa4n mestaruuden 2011._NEWLINE_Kazanissa j\xc3\xa4rjestettiin talvella 2005 ja 2011 j\xc3\xa4\xc3\xa4pallon maailmanmestaruuskilpailut. Kazanissa j\xc3\xa4rjestet\xc3\xa4\xc3\xa4n vuoden 2013 kes\xc3\xa4universiadit, ja kaupunki on yksi vuoden 2018 jalkapallon MM-kisojen is\xc3\xa4nt\xc3\xa4kaupungeista.'